Eskom-interdik: ‘Hof moenie verbruikers straf nie’Foto: Reint Dykema Regter Hans Fabricius het Dinsdagoggend die aansoek aangehoor en gesê die regsbevoegdheid (locus standi) van AfriForum en AfriSake om die hofaansoek te bring en die dringendheid daarvan pla hom. Marcus Pawson, AfriForum se hoof van plaaslike regering en omgewingsake, het gesê die organisasies sal maklik hul regsbevoegdheid in die saak kan argumenteer, aangesien hulle al honderde soortgelyke sake gedryf het. “Wetsgehoorsame verbruikers van munisipale dienste word direk gestraf vir die disfunksionele administrasie van hul munisipaliteite.” Pawson het gesê ŉ ooreenkoms is bereik dat Eskom nie die krag van munisipaliteite sal afsny totdat die dispuut op 22 Maart aangehoor word nie. “Ons was verras om te hoor hulle beplan om wel krag af te sny en daarom het ons aansoek gedoen om die dringende interdik. Daar is ander alternatiewe vir Eskom om die geld in te vorder, deur byvoorbeeld direk met die Tesourie te onderhandel om beslag te lê op die geoormerkte munisipale fondse vanaf die regering. Ons kan die benadeling keer, maar die staat moet die oplossing self polities vind. Geen hof behoort die benadeling van die Suid-Afrikaanse verbruiker te ondersteun as gevolg van swak administrasie van die staat self nie.” Dit het oor die feestyd aan die lig gekom dat Eskom van plan is om kragtoevoer na inwoners van verskeie munisipaliteite in die Noord-Kaap, Noordwes en Vrystaat af te sny, omdat sekere munisipaliteite versuim het om geld, wat vir elektrisiteitsverskaffing van inwoners ingevorder is, aan Eskom oor te betaal. Hierdie munisipaliteite skuld Eskom miljarde rande. Die munisipaliteite is Kamiesberg ( Garies, Hondeklipbaai, Kamieskroon), Thembelihle (Hopetown, Strydenburg), Moqhaka ( Kroonstad, Steynsrus en Viljoenskroon), Masilonyana (Brandfort, Theunissen, Verkeerdevlei en Winburg), Nketoana (Reitz, Lindley en Petrus Steyn), Mantsopa (Excelsior, Ladybrand en Tweespruit), Tokologo (Boshof en Dealesville), Nala (Bothaville en Wesselsbron) en Dihlabeng (Bethlehem, Paul Roux en Rosendal).